Tietojärjestelmien takkuilun vuoksi valtakunnansyyttäjänviraston syytepäätökset olivat myöhästyä takarajasta ja jäädä nostamatta.

MV-lehden perustajaa Ilja Janitskinia vastaan nostettiin torstaina iso nippu syytteitä. Virka-ajan loppuun mennessä erillisiä haastehakemuksia jätettiin Helsingin käräjäoikeuteen toistakymmentä kappaletta.

Viimeisimpinä käräjäoikeuteen saapuivat valtakunnansyyttäjänvirastossa (VKSV) harkitut syytteet, jotka koskevat kahta kiihottamista kansanryhmää vastaan ja kahta salassapitorikosta. Näiden rikosepäilyjen syyteharkinta tehtiin VKSV:ssä, koska kyse on niin sanotuista sananvapausrikoksista.

IS:n tietojen mukaan VKSV:n syytteiden nostaminen jäi aivan viime minuuteille. Syynä oli oikeushallinnon tietojärjestelmien takkuilu, joka on vaivannut tuomioistuimia ja syyttäjälaitosta jo viikkojen ajan.

Janitskinin syytteiden siirtäminen VKSV:stä käräjäoikeuteen tietojärjestelmien kautta ei meinannut torstaina onnistua lainkaan. Syytteet olivat nostamatta vielä pari minuuttia ennen kello 16:tta.

Jos haastehakemusten jättäminen olisi venynyt virka-ajan eli kello 16.15:n yli, Janitskin olisi ollut vapaa näistä rikosepäilyistä. Syytteiden nostamisen takaraja näet umpeutui torstaina. Aikaraja on ehdoton.

Viime minuuteilla haastehakemusten jättö kuitenkin onnistui ja VKSV pystyi lähettämään tiedotteen valtakunnansyyttäjä Raija Toiviaisen syytepäätöksistä. Janitskinin epäillään kirjoituksissa uhanneen, panetelleen ja solvanneen islaminuskoisia maahanmuuttajia, juutalaisia ja tummaihoisia. Lisäksi Janitskinia syytetään salaisten viranomaisten asiakirjojen julkaisemisesta.

Jo aiemmin torstaina syytteitä Janitskinia vastaan oli nostanut kihlakunnansyyttäjä Juha-Mikko Hämäläinen. Hän syyttää Janitskinia noin kahdestakymmenestä eri rikoksesta.

Syytteiden rikosnimikkeiden joukossa on törkeitä kunnianloukkauksia, laiton uhkaus, tekijänoikeusrikoksia, rahankeräysrikoksia ja rahapelirikoksia. Osa syytteistä nostettiin jo aamupäivällä. Iltapäivällä Hämäläinen jätti käräjäoikeuteen vielä lisää haastehakemuksia koskien epäiltyä tekijänoikeusrikosta ja epäiltyä toimittajaan kohdistunutta törkeää kunnianloukkausta.

Hämäläinen on tehnyt Janitskinista myös useita syyttämättäjättämispäätöksiä. Näissä tapauksissa epäillyt rikokset olivat joko vanhentuneet tai väitetyistä rikoksista ei ollut näyttöä tai sitten syyttäjä arvioi, että syytteen nostaminen olisi tuonut vain vähäisen lisän kokonaisseuraamukseen.

Avustajansa mukaan Janitskin tulee kiistämään oikeudessa vähintäänkin valtaosan syytteistä.

– Tässähän on pääosin kyse kirjoitetuista teksteistä. Hän on sinänsä myöntänyt ja kertonut, mitkä tekstit ovat hänen julkaisemiaan. Kysymys on kuitenkin sananvapaudesta ja siitä, täyttävätkö tekstit rikoksen tunnusmerkistön, asianajaja Anu Koivu sanoi aiemmin torstaina IS:lle.

Janitskinin syytteet käsitellään IS:n tietojen mukaan samassa oikeudenkäynnissä Venäjä-yhteyksistään tunnetun dosentin Johan Bäckmanin kanssa. Bäckmania syytetään toimittajaan kohdistuneesta vainoamisesta ja törkeästä kunnianloukkauksesta.

Oikeudenkäynnin on tarkoitus alkaa 13. kesäkuuta.

Ilta-Sanomia julkaiseva Sanoma Media Finland Oy on Ilja Janitskinin jutussa asianomistajana yhdessä epäiltyä tekijänoikeusrikosta koskevassa haastehakemuksessa.

Täydennetty 31.5. kello 18.16: Lisätty kappale Ilja Janitskinista tehdyistä syyttämättäjättämispäätöksistä.